Ελληνικά

English

Deutch

Αρχική
|

Ταυτότητα
|

Μέλη
|

Ελληνικό
κρασί |

Οινοτουρισμός
|

Events
|

Gallery
|

Forum

Επικοινωνία

Site
map

Links

Glossary

Μακεδονία

Θράκη

Μακεδονία

Ήπειρος

Θεσσαλία

Κεντρική
Ελλάδα

Πελοπόννησος

Νησιά
του Αιγαίου Πελάγους

Κρήτη

Νησιά
του Ιονίου Πελάγους

Μακεδονία

Στη Μακεδονία, η αρχή της
αμπελοκαλλιέργειας χάνεται στο παρελθόν και τα ευρήματα
των αρχαιολόγων (κύπελλα, κρατήρες, αμφορείς, οινοχόες)
επιβεβαιώνουν τις ρήσεις των αρχαίων κειμένων. Ο
αμπελώνας της Μακεδονίας που απλώνεται στις πλαγιές των
βουνών της και στις ηλιόλουστες ακτές συνεχίζει να
παράγει ονομαστά κρασιά.

Μετρούμε 4 ενδείξεις
κρασιών Ονομασίας Προέλευσης Ανωτέρας Ποιότητος
(Ο.Π.Α.Π.): Νάουσα, Γουμένισσα, Αμύνταιο, Πλαγιές του
Μελίτωνα και 20 Τοπικών Οίνων: Μακεδονικός, Παγγαίου,
Δράμας, Αγοράς, Αδριανής, Σερρών, Χαλκιδικής, Σιθωνίας,
Αγιορείτικος, Θεσσαλονίκης, Επανομής, Πλαγιών Βερτίσκου,
Μεσήμβριας, Πέλλας, Φλώρινας, Καστοριάς, Ημαθίας,
Βελβεντού, Γρεβενών και Σιάτιστας.

Παγγαίο
Όρος

Σειρά μύθων και παραδόσεων συνδέει
το Παγγαίο Όρος με τον Διόνυσο και τη σκοτεινή ορφική
διδασκαλία. Εδώ σύμφωνα με την ελληνική μυθολογία
ανατράφηκε ο θεός του κρασιού. Εδώ κατασπαράχτηκε κι ο
άτυχος Ορφέας από τις Μαινάδες. Εδώ διαδραματίστηκε και
ο τραγικός μύθος του Λυκούργου, του βασιλιά των Ηδώνων
(μιας από τις θρακικές φυλές που ζούσαν στην περιοχή), ο
οποίος τιμωρήθηκε επειδή απερίσκεπτα κι αλαζονικά,
εναντιώθηκε στη λατρεία του Διονύσου. Όλα αυτά βεβαίως,
δεν μπορεί να είναι τυχαία. Έχουν να κάνουν με την
εκτεταμένη λατρεία του θεού του κρασιού και φυσικά με
την αμπελοκαλλιέργεια και την οινοπαραγωγή στην περιοχή,
η οποία από τους παλιούς κατοίκους των χωριών της,
αναφέρεται ως «αμπελότοπος». Όλα αυτά όμως μέχρι το
1920, τότε που οι περισσότερες παραδοσιακές καλλιέργειες
αντικαταστάθηκαν από την καπνοκαλλιέργεια.

Φτάνοντας στη δεκαετία του ‘90, η
έκταση των αμπελώνων της περιοχής της Καβάλας με
οινοποιήσιμες ποικιλίες αυξήθηκε σημαντικά. Ιδίως στις
νοτιοανατολικές παρυφές του Παγγαίου, όπου τα φυτά
δέχονται τη δροσερή αύρα του Στρυμονικού κόλπου ενώ το
βουνό τα προφυλάσσει από τους ψυχρούς βοριάδες. Τα εδάφη
είναι πετρώδη, άγονα και καλά στραγγιζόμενα. Ευνοϊκές
δηλαδή οι συνθήκες για την καλλιέργεια του αμπελιού.
Αυτά λαμβάνοντας υπόψη τους οι οινοποιοί της περιοχής
φύτεψαν κοσμοπολίτικα σταφύλια και κάποιες ελληνικές
ποικιλίες: Sauvignon Blanc, Chardonnay, Sémillon, Ugni
Blanc, Cabernet Sauvignon, Merlot, Syrah και Ροδίτη,
Ασύρτικο, Λημνιό. Τα κρασιά που παράγονται κυκλοφορούν
ως Παγγαιορείτικοι Τοπικοί Οίνοι.

Δράμα

Σήμερα, η Δράμα είναι μία από τις
περιοχές της Βόρειας Ελλάδας που εμφανίζουν έντονη
αμπελοοινική δραστηριότητα. Ωραιότατα επισκέψιμα
οινοποιεία, εξαιρετικά κρασιά και οινοπαραγωγοί
προσηλωμένοι στην ποιότητα. Οι αμπελώνες βρίσκονται στην
κοιλάδα και τους χαμηλούς λόφους στ’ ανατολικά της
πόλης. Φυτεμένοι με λευκές και ερυθρές ποικιλίες, ως επί
το πλείστον γαλλικές, που ταιριάζουν περισσότερο στα
αργιλώδη εδάφη και στο ηπειρωτικό κλίμα της περιοχής:
Ροδίτης, Ασύρτικο, Sauvignon Blanc, Sémillon, UgniBlanc,
Cabernet Sauvignon, Cabernet Franc, Merlot, Syrah και
Λημνιό. Τα κρασιά που παράγονται κυκλοφορούν ως Τοπικοί
Οίνοι Δράμας, Αδριανής και Αγοράς. Λευκά με έντονη την
αίσθηση του φρούτου στο άρωμα και τη γεύση, πλούσια
τριανταφυλλένια ροζέ και ερυθρά με μεγάλη επιδεκτικότητα
στην παλαίωση.

Χαλκιδική

Στη
Χαλκιδική της αρχαιότητας παράγονταν φημισμένα κρασιά.
Μαρτυρίες που χρονολογούνται από τον 5ο αι. π.Χ.
αναφέρουν τον λευκό αυστηρό (ξηρό) και τον μαλθακό
(ημίγλυκο) οίνο της Μένδης (πόλης στα νοτιοδυτικά της
χερσονήσου της Κασσάνδρας). Φημισμένες για τα κρασιά
τους ήταν επίσης η Ακανθος (η σημερινή Ιερισσός) και η
Άφυτις (η σημερινή Αφυτος), ενώ στα Στάγειρα, τη
γενέτειρά του, ο Αριστοτέλης φύτεψε τον πρώτο πρότυπο
αμπελώνα. Σήμερα το αμπέλι καλλιεργείται στην κεντρική
Χαλκιδική, στη Σιθωνία και το Άγιο Όρος.

Στις ηλιόλουστες πλαγιές του όρους
Μελίτωνα, το ξηροθερμικό κλίμα και η ευεργετική υγρασία
του Αιγαίου πελάγους ευνοεί την παραγωγή εκλεκτών
κρασιών. Έτσι από το Λημνιό, μια παλιά ελληνική ποικιλία
και τις γαλλικές Cabernet Sauvignon και Cabernet Franc,
γεννιέται ο ερυθρός, Ο.Π.Α.Π. Πλαγιές του
Μελίτωνα. Με την ίδια Ονομασία Προέλευσης
παράγεται και ένα λευκό κρασί, από τον πετυχημένο γάμο
των λευκών σταφυλιών Ασύρτικο, Ροδίτη και Αθήρι.
Σε
όλα σχεδόν τα Αγιορείτικα μοναστήρια υπάρχει μακρόχρονη
παράδοση στην τέχνη της αμπελουργίας και της παραγωγής
κρασιού. Σήμερα, σε αρκετά, ζούμε την αναβίωσή της. Στα
αμπέλια τους καλλιεργείται μια μεγάλη γκάμα σταφυλιών:
τα λευκά Ροδίτης, Αθήρι, Ασύρτικο, Sauvignon Blanc και
τα ερυθρά Λημνιό, Ξινόμαυρο, Cabernet Sauvignon και
Grenache Rouge. Σ' αυτή την ευλογημένη λωρίδα γης με το
ήπιο κλίμα, την επαρκέστατη ηλιοφάνεια, τη βουνίσια
δροσιά και τη θαλάσσια αύρα παράγονται οι Αγιορείτικοι
Τοπικοί Οίνοι.
Στην Κεντρική Χαλκιδική οι αμπελώνες
εκτείνονται σε χαμηλούς λόφους. Γειτονεύουν με τη
θάλασσα που εξισορροπεί με την αύρα της τις ακραίες
καλοκαιρινές θερμοκρασίες. Οι ποικιλίες που
καλλιεργούνται είναι πολλές, λευκές και ερυθρές. Από την
οινοποίηση σταφυλιών των Ροδίτη και Sauvignon Blanc
παράγεται ο λαμπερός, φρουτώδης και ζωντανός λευκός
Τοπικός Οίνος Χαλκιδικής. και αντίστοιχα από τις
Ξινόμαυρο, Grenache Rouge και Cabernet Sauvignon ο
βαθύχρωμος και μαλακός ερυθρός Τοπικός Οίνος
Χαλκιδικής.

Θεσσαλονίκη

Από τα παράλια του Θερμαϊκού έως ψηλά
στα ορεινά, στον νομό Θεσσαλονίκης παράγονται ονομαστά
κρασιά.
Στα παράλια του Θερμαϊκού, στον αμπελώνα της
Επανομής, καλλιεργούνται οι λευκές
ποικιλίες Ασύρτικο, Μαλαγουζιά, Sauvignon Blanc,
Chardonnay, Viognier και οι ερυθρές Syrah, Merlot,
Grenache Rouge, Λημνιό, Μαυρούδι, Μαυροτράγανο. Εδώ
δέχονται την ευεργετική επίδραση της θαλάσσιας δροσιάς
που αποτρέπει την απότομη ωρίμανση των σταφυλιών. Σε
σύνολο, έχουμε ένα ιδανικό οικοσύστημα για την
καλλιέργεια του αμπελιού. Τα κρασιά που παράγονται, ένα
αρωματικό λευκό κρασί και ένα βαθύχρωμο πλούσιο ερυθρό,
είναι Τοπικοί Οίνοι Επανομής.
Στα ορεινά του νομού,
τα αμπέλια απλώνονται στις πλαγιές του
Βερτίσκου. Το Ξινόμαυρο, το Cabernet Sauvignon,
το Merlot και το Syrah καλλιεργoύνται δίπλα στις λευκές
ποικιλίες Αθήρι, Ασύρτικο, Μαλβαζία, Chardonnay και
Sauvignon Blanc για την παραγωγή των Τοπικών Οίνων
Πλαγιών του Βερτίσκου.
Στη Νέα
Μεσημβρία, οι περισσότεροι κάτοικοι έφεραν την
εμπειρία της αμπελοκαλλιέργειας από την Ανατολική
Ρωμυλία, όταν μετανάστευσαν στη νέα τους πατρίδα. Σήμερα
στους αμπελώνες τους καλλιεργείται ο Ροδίτης.
Συνοινοποιείται με το επίσης λευκό Ζουμιάτικο για την
παραγωγή του λευκού Τοπικού Οίνου Μεσημβρίας.
Τέλος,
από τις ποικιλίες που καλλιεργούνται σε ολόκληρο τον
νομό παράγονται οι Τοπικοί οίνοι Θεσσαλονίκης.

Πέλλα

Οι αμπελώνες της
Γουμένισσας, μιας από τις ομορφότερες
ελληνικές περιοχές για αμπελοκαλλιέργεια, απλώνονται
στις ανατολικές πλαγιές του όρους Πάικο και σε λόφους με
απαλές κλίσεις στα νότια της πόλης, σε υψόμετρο 150-250
μέτρων. Το κλίμα είναι ηπειρωτικό με ψυχρούς χειμώνες
και ξηρά καλοκαίρια. Ο βαρδάρης φυσά όλες τις εποχές του
χρόνου ξορκίζοντας τις ασθένειες και η υγρασία από τη
γειτονική κοιλάδα του Αξιού μετριάζει τους θερινούς
καύσωνες. Στην περιοχή καλλιεργείται το Ξινόμαυρο μαζί
με τη Νεγκόσκα, ένα ντόπιο ερυθρό σταφύλι. Τα αμπέλια
έχουν φυτευτεί και με τις δύο ποικιλίες, σε αναλογία 3:1
περίπου κι από τη συνοινοποίησή τους παράγεται το μαλακό
και φινετσάτο, ερυθρό κρασί με την ένδειξη Ο.Π.Α.Π.
Γουμένισσα.
Στα υψώματα των Γιαννιτσών, στην καρδιά
της Πελλαίας χώρας, το αμπέλι καλλιεργείται από τους
αρχαίους χρόνους. Οι μελετητές θεωρούν ότι εδώ, στην
αμπελόεσσα και οινομήτορα Πέλλα εμπνεύστηκε ο Ευριπίδης
τις Βάκχες του. Τα εδάφη είναι αργιλασβεστώδη με πλούσια
οργανική ύλη. Οι ευεργετικοί άνεμοι εναλλάσσονται,
βοριάδες με νοτιάδες. Σ’ αυτό το οικοσύστημα οι γηγενείς
ποικιλίες Ροδίτης, Ξινόμαυρο όπως και οι διεθνείς
Chardonnay, Sauvignon Blanc, Ugni Blanc, Merlot,
Cinsault καλλιεργούνται για την παραγωγή των Τοπικών
Οίνων Πέλλας.

Νάουσα

Το κρασί Ο.Π.Α.Π. Νάουσα φτιάχνεται
αποκλειστικά από το Ξινόμαυρο. Και το Ξινόμαυρο στη
Νάουσα φτάνει εύκολα στην τέλεια ωρίμανση. Εμφανίζεται
με αξιόλογο δυναμικό σε αρώματα ζύμωσης και παλαίωσης
αλλά επίσης και με ισορροπία στις περιεκτικότητες
σακχάρων - οξέων - τανινών. Είναι το οικοσύστημα που το
ευνοεί.
Οι αμπελώνες έχουν προνομιούχα θέση. Είναι
εγκατεστημένοι στις νοτιοανατολικές πλαγιές του Βερμίου
κι έτσι προφυλάσσονται από τους ψυχρούς βόρειους ανέμους
ενώ συγχρόνως επωφελούνται από τις ακτίνες του
μεσημεριανού ήλιου. Δεν πρέπει φυσικά να υποτιμήσουμε
τις φροντίδες και την αγάπη των Ναουσσαίων αμπελουργών
για το σταφύλι και το κρασί τους. Και μετά τη σκυτάλη
παίρνουν οι οινοποιοί. Φτιάχνουν ένα κρασί με πλούσιο
χαρακτηριστικό άρωμα φρούτων που -κατά τον ένα
(υποχρεωτικό από τη νομοθεσία) χρόνο παλαίωσης σε δρύινα
βαρέλια- εξελίσσεται σε μπουκέτο μπαχαρικών με νότες
ντομάτας. Τότε μαλακώνουν και οι τανίνες που χαρίζουν
στο κρασί καλή δομή και πλούτο.
Από τον Ροδίτη, το
Πρεκνιάρικο, το Ξινόμαυρο και τις άλλες ερυθρές
ποικιλίες που καλλιεργούνται στον νομό, κυρίως Merlot
και Syrah, παράγονται οι Τοπικοί Οίνοι
Ημαθίας.

Αμύνταιο

Στη ζώνη του Αμυνταίου, γύρω από τη
λίμνη Βεγορίτιδα, στον πιο ηπειρωτικό ελληνικό αμπελώνα
καλλιεργείται και πάλι το Ξινόμαυρο, η πασίγνωστη ερυθρή
ποικιλία της βόρειας Ελλάδας. Σ’ αυτό το υψόμετρο, στα
600 με 750 μέτρα, βρισκόμαστε σε μια ιδανική περιοχή για
την παραγωγή εξαίρετων ερυθρών, ροζέ και αφρωδών κρασιών
με ένδειξη Ο.Π.Α.Π. Εδώ παράγεται το μοναδικό ελληνικό
ροζέ Ονομασίας Προέλευσης, που ξεχωρίζει αμέσως από τον
αρωματικό του χαρακτήρα. Οι εδαφοκλιματολογικές συνθήκες
όμως της περιοχής είναι ιδανικές και για την καλλιέργεια
λευκών ποικιλιών. Από τις: Ροδίτης, Chardonnay,
Sauvignon Blanc, Gewurztraminer γεννιούνται οι λευκοί
Τοπικοί Οίνοι Φλώρινας.

Κοζάνη

Το κλίμα στην περιοχή του
Βελβεντού είναι ηπειρωτικό, επηρεάζεται
όμως σημαντικά από τη γειτνίαση με τη λίμνη και
συγκεκριμένα από τη σταθερή παρουσία ανέμων, οι οποίοι
τους καλοκαιρινούς μήνες αποτελούν πηγή δροσιάς για το
αμπέλι. Η παρουσία των ανέμων συμβάλλει επίσης στη
μειωμένη εμφάνιση ασθενειών με αποτέλεσμα να
εφαρμόζονται με απόλυτη επιτυχία οι αρχές της βιολογικής
καλλιέργειας. Εδώ, από τα σταφύλια: Ροδίτης, Chardonnay,
Trebbiano, Μπατίκι, Ξινόμαυρο, Μοσχόμαυρο, Merlot,
Cabernet SauvignonΤοπικοί Οίνοι Βελβεντού.
Στη
Σιάτιστα, η αμπελοκαλλιέργεια ήταν
παρούσα από τον 15ο αιώνα. Τον 19ο μάλιστα, το εμπόριο
των κρασιών της Σιάτιστας εμφάνισε μεγάλη εξαγωγική
επιτυχία. Σήμερα διατηρούνται γύρω στα 1.000 στρέμματα
φυτεμένα με Ξινόμαυρο και με το ντόπιο Μοσχόμαυρο. Απ’
αυτά τα σταφύλια, με λιάσιμο στον ήλιο ή στέγνωμα σε
εσωτερικούς χώρους, φτιάχνεται το ονομαστό λιαστό κρασί
της Σιάτιστας.

Νομοθεσία

Στατιστικές
- Μελέτες

Επικοινωνία
Μελών

ΠΡΟΣΘΗΚΗ
ΣΤΑ ΑΓΑΠΗΜΕΝΑ | ΑΠΟΣΤΟΛΗ
ΣΕΛΙΔΑΣ

Επιμέλεια: Wine
Plus | Σχεδιασμός: Redfish | Ανάπτυξη: Apogee
Information Systems